Kvitsoleie

Kvitsoleie (Ranunculus platanifolius, svensk: Vitsippsranunkel,  sørsamisk: svæjra) er en flerårig urt i soleiefamilien.

Den blir 50–150 cm høy med opprette, glatte stengler. Bladene er mørkegrønne med fem–sju tannete fliker. Midtfliken henger sammen med resten av bladet. De hvite blomstene sitter i en forgrenet blomsterstand, og blomstringstiden er juni–juli. Fruktene er flattrykte og med et ganske langt nebb. Kvitsoleie vokser på fuktige, skyggefulle steder i høyereliggende strøk. På Den skandinaviske halvøy inngår arten i høystaudesamfunnene i bjørke- og vierbeltet sammen med planter som tyrihjelm, turt, ballblom og engsoleie. 

Kvitsoleie er utbredt i europeiske fjellområder og finnes i Norge, lengst vest i Sverige, Pyreneene, Massif Central, Vogesene, de tyske Mittelgebirge, Jurafjellene, Alpene, Appenninene, Korsika, Sardinia, Karpatene og fjellene på Balkan.  I Norge vokser kvitsoleie i fjellet nordover til sørlige Nordland, og den vokser også et sted på Sørøya i Finnmark.

Bilder

Litteratur

Eksterne lenker 
 
 markblomster.com – hvitsoleie

Soleiefamilien
Planter formelt beskrevet av Carl von Linné
Hvite blomster